Komisijos reglamentas (EEB) Nr. 2829/79
1979 m. gruodžio 14 d.
iš dalies pakeičiantis Reglamentą (EEB) Nr. 1963/79, nustatantį išsamias tam tikriems konservuotiems maisto produktams gaminti naudojamo alyvuogių aliejaus gamybos grąžinamosios išmokos taikymo taisykles
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1966 m. rugsėjo 22 d. Tarybos reglamentą Nr. 136/66/EEB [1] dėl bendro aliejaus ir riebalų rinkos organizavimo su paskutiniais pakeitimais, padarytais Reglamentu (EEB) Nr. 590/79 [2],
atsižvelgdama į 1979 m. kovo 26 d. Tarybos reglamentą Nr. 591/79/EEB, nustatantį bendrąsias taisykles dėl grąžinamos išmokos alyvuogių aliejų, naudojamų tam tikruose konservuotuose maisto produktuose, gamybai [3], ypač į jo 9 straipsnį,
kadangi Komisijos Reglamento (EEB) Nr. 1963/79 [4] 2 straipsnio 1 dalyje numatyta, kad prašymai patikrinti aliejų kompetentingai institucijai turi būti pateikti ne vėliau kaip per penkias darbo dienas iki numatytos konservuotų maisto produktų gaminimo pradžios, kai tas aliejus bus naudojamas;
kadangi šis laikotarpis nustatomas dėl to, kad kompetentinga institucija galėtų patikrinti alyvuogių aliejaus atsargas; kadangi dėl to, kad atskirų valstybių narių šie administracinio tikrinimo metodai skiriasi, valstybės narės turėtų pačios nustatyti patikrinimo atlikimo laikotarpį;
kadangi šiame reglamente numatytos priemonės atitinka Aliejų ir riebalų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 1963/79 2 straipsnio 1 dalis iš dalies keičiama taip:
"1. Norėdamas gauti gamybos grąžinamąją išmoką, gamintojas iki numatytos gamybos operacijų pradžios privalo pateikti kompetentingai institucijai prašymą patikrinti aliejų.
Šis prašymas neturi būti teikiamas tol, kol aliejaus nėra gamybos patalpose.
Valstybė narė prireikus nurodo minimalų laiką, kuris turi praeiti nuo prašymo patikrinti pateikimo iki pirmoje pastraipoje minimos datos."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1979 m. gruodžio 14 d.